
Sütőipari vállalkozás létesítésének gazdaságossági elemzése

Egy induló pékség üzleti tervét készítettem el, azzal a céllal, hogy meghatározzam, lakóhelyemen gazdaságos e pékséget létrehozni és üzemeltetni. Meghatároztam, hogy az üzleti környezet és a saját adottságok révén van-e a vállalkozásnak realitása. Célom az volt, hogy meghatározzam a vállalkozás indítás beruházási költségeit, a működés időszakának bevételeit, költségeit és eredményeit. A beruházás gazdaságosságának értékelését elvégeztem, s ez alapján kiválasztottam a gazdaságos tervváltozatokat. Végül a gazdaságosság legérzékenyebben befolyásoló tényezőit kiértékeltem.
A SWOT analízis során kiderült, hogy a pékség elindításának van realitása, és a korlátozó tényezők alapvetően nem gátolják a sikeres működést.
A beruházásnak 17 millió Ft a kezdeti tőkeigénye, ha a beruházást saját lakóhelyemen valósítom meg a meglévő épület felújításával és használt technológiai berendezések beszerzésével. A többi tervváltozat (új telephely, új gépek) elvetendő. Az éves bevétel, 60 millió Ft körül alakul, míg a kiadások közel 52 millió Ft-ot tesznek ki. Így mintegy 8 millió Ft pénzügyi eredmény realizálható.
A saját épület felújításával és használt gépekkel történő beruházást választottam. Két finanszírozási formát részesítek előnyben, a saját forrásból történő finanszírozást és a saját forrásból és hitelből történő finanszírozást. Kiemelkedő gazdasági mutatókkal rendelkeznek, ami az alacsony beruházási költségekre vezethető vissza, melyet a saját garázsunkban kialakított üzemmel és használt gépek vásárlásával érek el. Saját forrásból történő finanszírozás esetén a kumulált eredmény 62 millió körül alakul, és a beruházás a 3. évben térül meg. Az NPV értéke közel 39 millió Ft, a megtérülési ráta 45%. 75%-ban hitelből finanszírozott beruházás esetén a kumulált eredmény közel 57 millió Ft, és a 2. évben megtérül a beruházott tőke. Az NPV értéke 37 millió Ft, az IRR 98%.
A gazdaságosságot leginkább befolyásolja az értékesítési ár és az piaci részesedés. Előbbinek 9-10%-os, utóbbinak 15-17%-os csökkenése már kritikussá teszi a megtérülést. Ezen tényezők tervezett értékeinek elérésére törekedni kell.
A beruházásról szóló végleges döntés meghozatalához, a pici részesedés pontosabb meghatározása érdekében, dolgozatom folytatásaként piackutatás válhat szükségessé. A gazdasági számítások meggyőzőek, a vállalkozás gazdaságos, így a fentiekben ajánlott piackutatás elvégzése után – amennyiben az a tervezett 33%-os piaci részesedés elérését alátámasztja – a pékség elindítása javasolt.



